દાડમના રોપાઓની અનેક જાતો આવે છે,તેમાંની ઉચ્ચ જાત કહી શકાય તેવા ભગવા સિંદુરી જાતના ૨૫૦૦ રોપા નાસિકથી અહી લાવીને ૧૦ વિઘા જમીનમાં વાવેતર કરવામાં આવ્યું છે.એક રોપાની પડતર આશરે રૂ. ૧૦ થી ૨૦ સુધીની છે.વાવેતર કર્યાના બે વર્ષ બાદ આ રોપાઓ ફળ આપવાનું ચાલુ કરી દે છે તે ૧૫ વર્ષ સુધી ફળ આપે છે.શરૂઆતમાં બે વર્ષ સુધી અઠવાડીયે એક વખત પાણી આપવાનું હોય છે,જે તેઓ ટપક સિંચાઈથી આપે છે. ૧૦ વિઘા જમીનમાં ટપક સિંચાઈની સુંદર વ્યવસ્થા સઈદભાઈએ ગોઠવી છે,જે ઓછા પાણીએ રોપાના મૂળ સુધી જરૂરી પાણી પહોંચાડે છે. બે વર્ષ બાદ જ્યારે દાડમના ઝાડ ઉપર ફૂલ બેસવાની શરૂઆત થાય છે ત્યારે એક નર અને એક માદા આમ બે પ્રકારના ફુલો બેસે છે,જેમાંથી નર ફૂલ ખરી જાય છે અને માદા ફૂલ માંથી દાડમના ફળ બેસવાની શરૂઆત થાય છે,આ વખતે દાડમના રોપાની ડાળીઓની કટીંગનું કામ ખૂબજ મહત્વનું બની જાય છે,પાતળી ડાળીઓનું કટીંગ કરી તેને દૂર કરવામાં આવે છે,જેથી તેના ઉપર ફળ બેસીને લચી ના જાય અને રોપાનો યોગ્ય ઉછેર થઈ શકે,આ કામ માટે દર વર્ષે મહારાષ્ટ્રથી આ કામના નિષ્ણાત લોકો આવીને કટિંગ કરી આપે છે,જેઓ અંદાજે બે વર્ષની ઉંમરના રોપા દિઠ પાંચ રૂપિયા કટિંગ ચાર્જ લેતા હોય છે અને જેમ જેમ રોપાની ઉંમર વધે તેમ તેમ આ ચાર્જ વધતો હોય છે. હવે જ્યારે રોપાને ફળ આવવાના ચાલુ થાય ત્યારે બે દિવસે એક વખત પાણી આપવું પડે છે. ભગવા સિંદુરી જાતના દાડમના એક ઝાડ ઉપર આશરે ૫ થી ૧૫ કિલો ફળ બેસે છે જેની એવરેજ ઝાડ દિઠ ૨૦ કિલો ઉત્પાદન સુધીની છે. આ ફળની કિંમત બજારમાં કિલો દિઠ ફળની ગુણવત્તા મુજબ કિલો દિઠ રૂ.૫૦ થી રૂ. ૧૨૦ વચ્ચે ઉપજે છે,જે વેપારીઓ ખેતરમાં આવીને લઈ જતાં હોય છે.